Ξαναγύρισε, μικρή μου Σέμπα (ταινία)

Το Ξαναγύρισε, μικρή μου Σέμπα (αγγλ. Come Back, Little Sheba) είναι αμερικανική δραματική ταινία του 1952 σε σκηνοθεσία Ντάνιελ Μαν και πρωταγωνιστές τους Σίρλεϊ Μπουθ και Μπαρτ Λάνκαστερ. Η ταινία βασίζεται στο ομώνυμο θεατρικό έργο του Γουίλιαμ Ινγκ και χάρισε στην Μπουθ το βραβείο Όσκαρ Α' Γυναικείου Ρόλου.

 Πλοκή 

Κινηματογραφική μεταφορά του θεατρικού έργου του Γουίλιαμ Ινγκ, που διαδραματίζεται γύρω από τη ζωή ενός ηλικιωμένου ζευγαριού, της Λόλας και του γιατρού Ντιλέινι. Ο δρ Ντιλέινι (Μπαρτ Λάνκαστερ) είναι ένας πρώην αλκοολικός, ο οποίος ζει στοιχειωμένος από τις προσωπικές του αποτυχίες (ο γιατρός δεν κατάφερε ποτέ να τελειώσει τη σχολή του και πλέον εργάζεται ως χειροπράκτης), τις οποίες στο παρελθόν είχε επιχειρήσει να ξεχάσει πνίγοντας τον πόνο στο ποτό. Η Λόλα (Σίρλεϊ Μπουθ) είναι μια απελπισμένη γυναίκα που ζητά μόνο λίγη στοργή κι αγάπη και ζει με τον πόνο που της προκαλεί το γεγονός ότι δεν μπόρεσε ποτέ να ευχαριστήσει τον σύζυγό της χαριζοντάς του ένα παιδί. Από τη στιγμή που η Λόλα έχασε το παιδί μετά τη γέννα, έδωσε όλη της την αγάπη σε ένα σκυλάκι, τη Σίμπα, η οποία κάποια στιγμή χάθηκε επίσης. Η Λόλα νιώθει τρομερή μοναξιά και ξαναβρίσκει λίγη χαρά όταν νοικιάζει ένα από τα δωμάτια του σπιτιού της στη Μαρί (Τέρι Μουρ), μια ανέμελη φοιτήτρια βιολογίας. Ο δρ Ντιλέινι ερωτεύεται τη Μαρί, η οποία ως απελευθερωμένη νέα φλερτάρει με άτομα της ηλικίας της. Το πάθος του γιατρού για τη Μαρί τον οδηγεί ξανά στο αλκοόλ και τότε μεταξύ εκείνου και της Λόλας ανταλλάσσονται λόγια που δεν είχαν ποτέ ειπωθεί.

 Πληροφορίες 
Το ομώνυμο θεατρικό έργο του Γουίλιαμ Ινγκ προβλήθηκε για πρώτη φορά στο Μπρόντγουεϊ με πρωταγωνιστές τη Σίρλεϊ Μπουθ στο ρόλο της Λόλας και τον Σίντνεί Μπλάκμερ στο ρόλο του δρα Ντιλέινι. Μετά από 190 παραστάσεις και διθυραμβικές κριτικές οι δυο πρωταγωνιστές βραβεύτηκαν με βραβείο Τόνι. 

Όταν τα δικαιώματα του θεατρικού αποκτήθηκαν από την Paramount ο παραγωγός της ταινίας Χαλ Ουόλις σκέφτηκε ότι θα ήταν καλό να έδινε τους δυο κύριους ρόλους στο Χάμφρεϊ Μπόγκαρτ και την Μπέτι Ντέιβις, με τους οποίους είχε συνεργαστεί πολλές φορές κατά τη διάρκεια της θητείας του στην εταιρία Warner. Η Ντέιβις που θεωρούσε ότι δε θα μπορούσε να ερμηνεύσει καλά το ρόλο της Λόλας Ντιλέινι, αρνήθηκε λέγοντας ότι ο ρόλος ανήκε στη Σίρλεϊ Μπουθ, που είχε υποδυθεί το χαρακτήρα στο θέατρο και που τελικά πήρε το ρόλο. Ο Μπόγκαρτ που είχε την κατάλληλη ηλικία για να ερμηνεύσει το ρόλο θεωρήθηκε ακατάλληλος από τους υπεύθυνους της Paramount, οι οποίοι ευνόησαν την πρόσληψη του Μπαρτ Λάνκαστερ, ο οποίος δεν είχε ακόμη κλείσει τα 40.

 Βραβεία 
Η ταινία ήταν μεγάλη επιτυχία και, όπως ήταν αναμενόμενο, η Σίρλεϊ Μπουθ έκλεψε την παράσταση καταφέρνοντας να σαρώσει όλα τα βραβεία των κριτικών και να κερδίσει χρυσή σφαίρα και Όσκαρ Α' Γυναικείου Ρόλου για το κινηματογραφικό της ντεμπούτο. Η ταινία έλαβε ακόμη δυο υποψηφιότητες για Όσκαρ κι ένα χρόνο αργότερα διαγωνίστηκε στο Φεστιβάλ των Καννών.

Βραβεία Ακαδημίας Κινηματογράφου (Όσκαρ) 
Βράβευση:
 Όσκαρ Α' Γυναικείου Ρόλου - Σίρλεϊ Μπουθ

Υποψηφιότητα:
 Όσκαρ Α' Γυναικείου Ρόλου - Τέρι Μουρ
 Μοντάζ - Γουόρεν Λόου

 Επανεκτελέσεις 
Το 1977 το θεατρικό του Ινγκ μεταφέρθηκε και στη μικρή οθόνη με πρωταγωνιστές τους Λόρενς Ολίβιε, Τζοάν Γούντγουορντ και Κάρι Φίσερ.

 Παραπομπές 

 Εξωτερικοί σύνδεσμοι 

Κατηγορία:Ταινίες του 1952
Κατηγορία:Αμερικανικές ταινίες της δεκαετίας 1950
Κατηγορία:Αγγλόφωνες ταινίες
Κατηγορία:Αμερικανικές ασπρόμαυρες ταινίες
Κατηγορία:Αμερικανικές δραματικές ταινίες
Κατηγορία:Σκηνοθετικό ντεμπούτο σε ταινίες
Κατηγορία:Ταινίες σχετικά με τον αλκοολισμό
Κατηγορία:Ταινίες βασισμένες σε θεατρικά έργα
Κατηγορία:Ταινίες σε σκηνοθεσία Ντάνιελ Μαν
Κατηγορία:Ταινίες με μουσική σύνθεση Φραντς Γουάξμαν
Κατηγορία:Ταινίες σε παραγωγή Χαλ Ουόλις
Κατηγορία:Ταινίες παραγωγής Paramount Pictures
Κατηγορία:Ταινίες με ηθοποιό που κέρδισε Όσκαρ Α΄ Γυναικείου Ρόλου
Κατηγορία:Ταινίες με ηθοποιό που κέρδισε Χρυσή Σφαίρα Α΄ Γυναικείου Ρόλου (Δράμα)